SKRIFTLIG FORESPØRGSEL E-3358/00

af Guido Viceconte (PPE-DE), Giuseppe Gargani (PPE-DE), Francesco Musotto (PPE-DE), Stefano Zappalà (PPE-DE), Luigi Cesaro (PPE-DE), Marcello Dell'Utri (PPE-DE), Mario Mauro (PPE-DE), Amalia Sartori (PPE-DE), Umberto Scapagnini (PPE-DE), Antonio Tajani (PPE-DE), Guido Podestà (PPE-DE), Raffaele Lombardo (PPE-DE) og Raffaele Costa (PPE-DE) til Kommissionen

(27. oktober 2000)

Om: Ungdomsprogrammet: forsinkelser i forbindelse med fremsendelse af kontrakter og betalinger

Den første udvælgelse af projekter i forbindelse med ungdomsprogrammet startede i maj i år. Men de udvalgte projekter er imidlertid endnu ikke blevet samfinansieret. Forsinkelserne i forbindelse med fremsendelsen af kontrakterne og den manglende betaling af de fastsatte forskud udgør for mange sammenslutninger betydelige ulemper, som har en negativ indflydelse på projekternes gennemførelse.

1. Vil Kommissionen give oplysninger om arten af disse forsinkelser og om, hvorvidt de skyldes interne dysfunktioner?

2. Hvilke foranstaltninger agter Kommissionen at træffe for at imødegå disse forsinkelser?

Svar afgivet på Kommissionens vegne af Viviane Reding

(8. december 2000)

Ungdomsprogrammet trådte i kraft på datoen for offentliggørelse i EFT af afgørelsen om programmets oprettelse. Offentliggørelsen fandt først sted den 18. maj 2000. Kommissionen har truffet de nødvendige foranstaltninger for, at denne sene ikrafttræden som Kommissionen ikke var skyld i skal få så begrænsede virkninger som muligt for modtagerne.

For så vidt angår de decentraliserede aktioner (som repræsenterer nær ved tre fjerdedele af programmets budget), modtog de nationale kontorer, som gennemfører dem, deres kontrakt mellem slutningen af august og midt i september, hvilket er en meget kort frist i betragtning af de gældende finansielle procedurer. Arbejdet med at stille de tilsvarende bevillinger til rådighed er nu langt fremme. Kontorerne kan således på nuværende tidspunkt foretage udbetalinger til modtagerne.

For de centraliserede aktioners vedkommende har Kommissionen iværksat flere frister for udvælgelse for at give så mange organisationer som muligt lejlighed til at indsende deres projekt og således på en vis måde kompensere for programmets sene vedtagelse. Dette har været en vanskelig administrativ opgave, som blev gennemført med begrænsede ressourcer.

De fleste af kontrakterne under den første udvælgelse (maj) er sendt ud, og betalingerne finder sted, så snart kontrakterne kommer tilbage fra modtagerne. Udsendelsen af kontrakterne vedrørende den anden udvælgelse vil finde sted i de nærmeste dage. Den tredje udvælgelse er ved at blive gjort færdig.

År 2000 var et vanskeligt overgangsår på grund af den afbrydelse, der skete mellem afslutningen af det foregående program (pr. 31. december 1999) og det nye ungdomsprograms ikrafttræden (fire en halv måned senere).

Perspektiverne for 2001 er langt mere positive. Da Kommissionen har indgået aftaler om programmets drift for to år med de nationale kontorer, vil den være i stand til at stille de decentraliserede bevillinger til rådighed allerede i begyndelsen af regnskabsåret 2001, hvilket giver disse kontorer mulighed for at udbetale pengene til modtagerne rettidigt.

Desuden skulle den igangværende forenkling af de finansielle procedurer og strukturer i Kommissionen gøre det muligt at sikre en betydelig forkortelse af fristerne for behandling af de sager, der forvaltes på det centraliserede plan.